**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U DEVET MJESECI 2023. GODINE**

**STANJE KRIMINALITETA**

U devet mjeseci 2023. godine evidentirano je 1177 kaznenih djela što je za 27 kaznenih djela ili 2,2% manje u odnosu na devet mjeseci 2022. godine.

Od ukupnog broja kaznenih djela 533 su bila po poznatom počinitelju, a 644 po nepoznatom počinitelju. Počinitelji su naknadno otkriveni u 323 kaznena djela ili 50,2%, a u 321 kaznenom djelu počinitelji su ostali nepoznati.

Ukupna razriješenost kaznenih djela iznosi 72,7%, dok je u devet mjeseci 2022. godine iznosila 69,8%.

Ukupna razriješenost kaznenih djela, s kaznenim djelima iz ranijih razdoblja čiji su počinitelji naknadno otkriveni u devet mjeseci (32 kaznena djela), iznosi 75,5%, a u devet mjeseci 2022. godine je iznosila 71,9%.

U strukturi kriminaliteta ukupno su: 952 kaznena djela općeg kriminaliteta od kojih su 172 počinjena na štetu mladeži i obitelji, 70 kaznenih djela organiziranog kriminaliteta, 47 kaznenih djela gospodarskog kriminaliteta, 42 kaznena djela zlouporabe droga, 41 kazneno djelo sigurnosti prometa i 25 kaznenih djela kibernetičkog kriminaliteta.

**Opći kriminalitet**

U devet mjeseci 2023. godine evidentirana su 952 kaznena djela koja pripadaju grupaciji općeg kriminaliteta. Od navedenog broja kaznenih djela 172 su počinjena na štetu mladeži i obitelji.

Od ukupnog broja kaznenih djela 407 je bilo po poznatom počinitelju, a 545 po nepoznatom počinitelju. Počinitelji su naknadno otkriveni u 251 kaznenom djelu ili 46,1%, a u 294 kaznena djela počinitelji su ostali nepoznati.

Ukupna razriješenost kaznenih djela iznosi 69,1%, a u devet mjeseci 2022. godine je iznosila 66,3%. Ukupna razriješenost kaznenih djela, s djelima iz ranijih razdoblja, iznosi 72,1%, a u devet mjeseci 2022. godine je iznosila 68,9%.

U strukturi kaznenih djela općeg kriminaliteta ukupno su: 482 kaznena djela protiv imovine, 146 kaznenih djela protiv osobne slobode, 58 kaznenih djela krivotvorenja, 55 kaznenih djela protiv života i tijela, 11 kaznenih djela protiv opće sigurnosti, 9 kaznenih djela protiv javnog reda, 8 kaznenih djela protiv privatnosti, 4 kaznena djela protiv okoliša, 3 kaznena djela protiv pravosuđa, 2 kaznena djela protiv zdravlja ljudi i 2 kaznena djela protiv spolne slobode.

U kaznenim djelima protiv imovine najviše je teških krađa i krađa. U devet mjeseci su evidentirane 203 teške krađe ili 1 više u odnosu na devet mjeseci 2022. godine, a razriješenost teških krađa iznosi 49,3%. Evidentirane su 164 krađe ili 40 manje u odnosu na prošlu godinu, a ukupna razriješenost je 40,2%.

Na štetu mladeži i obitelji su počinjena 172 kaznena djela ili 5 kaznenih djela manje u odnosu na devet mjeseci 2022. godine.

Od broja kaznenih djela najveći broj pripada kaznenim djelima povrede djetetovih prava (64), povrede dužnosti uzdržavanja (26), nasilja u obitelji (22), nanošenja tjelesne ozljede (15), prijetnji (12) i neprovođenja odluke za zaštitu dobrobiti djeteta (9).

**Gospodarski kriminalitet**

U devet mjeseci evidentirano je 47 kaznenih djela gospodarskog kriminaliteta dok je u devet mjeseci 2022. godine evidentirano 30 kaznenih djela.

Najveći broj pripada kaznenim djelima povrede obveze vođenja trgovačkih i poslovnih knjiga (11), utaje poreza ili carine (10) i prijevare u gospodarskom poslovanju (5).

**Kibernetički kriminalitet**

Iz ove je grupacije kriminaliteta evidentirano 25 kaznenih djela ili 8 manje u odnosu na devet mjeseci 2022. godine. Od broja evidentiranih kaznenih djela ukupno su 22 kaznena djela računalne prijevare, 2 kaznena djela iskorištavanja djece za pornografiju i 1 kazneno djelo neovlaštenog pristupa.

**Organizirani kriminalitet**

Iz oblasti organiziranog kriminaliteta evidentirano je 70 kaznenih djela ili 7 manje u odnosu na devet mjeseci 2022. godine. Od broja kaznenih djela ukupno je 48 kaznenih djela protuzakonitog ulaženja, kretanja i boravka u RH, 12 kaznenih djela nedozvoljenog posjedovanja, izrade i nabavljanja oružja i eksplozivnih tvari, 7 iznuda, 1 kazneno djelo krivotvorenja novca, 1 kazneno djelo nedozvoljene trgovine i 1 kazneno djelo protupravne naplate.

**Zlouporaba droga**

U devet mjeseci 2023. godine evidentirana su 42 kaznena djela zlouporabe droga ili 5 kaznenih djela više u odnosu na devet mjeseci 2022. godine.

Zapljenama je izuzeto: 7109,19 g marihuane, 1408,51 g amfetamina, 138,82 g MDMA i derivata XTC, 41,21 g cannabis smole, 22,58 g halucinogenih gljiva, 20,86 g kokaina, 18 g heroina, 0,38 g metamfetamina, 4219 komada lijekova sa liste opojnih droga, 41 kom. MDMA i derivata XTC, 29 stabljika biljke cannabis, 5 kom. metadona i 5 doza LSD.

**SIGURNOST PROMETA**

Na području Policijske uprave brodsko-posavske evidentirane su 884 prometne nesreće što je za 134 nesreće ili 17,9% više u odnosu na devet mjeseci 2022. godine.

Od ukupnog broja, 5 nesreća je s poginulim osobama, 275 s ozlijeđenim osobama i 604 s materijalnom štetom.

U odnosu na devet mjeseci 2022. godine broj nesreća s poginulim osobama je manji za 1 nesreću ili 16,7%, s ozlijeđenim osobama je veći za 13 nesreća ili 5%, a s materijalnom štetom je veći za 122 nesreće ili 25,3%.

U prometnim nesrećama je poginulo 7 osoba, jednako kao i u devet mjeseci 2022. godine.

Poginula su 2 vozača osobnih automobila, 2 vozača motocikla i 3 putnika u osobnim automobilima.

Teško je ozlijeđena 81 osoba, a lakše su ozlijede zadobile 323 osobe. U odnosu na devet mjeseci 2022. godine broj ozlijeđenih osoba je veći za 12,8%.

Najčešće okolnosti koje su prethodile prometnim nesrećama s nastradalim osobama su u pogreškama vozača zbog brzine neprimjerene uvjetima na cesti i to u 58 nesreća, nepropisnog kretanja vozilom na kolniku u 57 nesreća, nepoštivanja prednosti prolaza u 52 nesreće, vožnje na nedovoljnoj udaljenosti u 25 nesreća, te zbog nepropisanog uključenja u promet u 24 nesreće.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s kolnika i to 77 nesreća.

Pod utjecajem alkohola je u trenutku prometne nesreće bilo 116 vozača, 4 pješaka i 1 putnik.

Nadzorom prometa policijski službenici su utvrdili ukupno 19.067 prekršaja u cestovnom prometu što je za 11,8% više nego u devet mjeseci 2022. godine.

Od ukupnog broja prekršaja, utvrđena su 7643 prekršaja vožnje nepropisnom brzinom što je u odnosu na devet mjeseci 2022. godine više za 4,2%, a zbog upravljanja vozilom pod utjecajem alkohola je utvrđeno 986 prekršaja što je za 13,5% više prekršaja nego u prošloj godini.

**JAVNI RED**

Tijekom proteklih devet mjeseci evidentirana su 2294 prekršaja od kojih su 353 protiv javnog reda i mira i 1941 iz ostalih zakona.

U odnosu na devet mjeseci 2022. godine prekršaja je više za 19%.

**Javni red i mir**

Prema Zakonu o prekršajima protiv javnog reda i mira evidentirana su 353 prekršaja u kojima je sudjelovala 301 osoba. U odnosu na devet mjeseci 2022. godine (351 prekršaj) bilježi se povećanje za 2 prekršaja.

Evidentirano je 117 prekršaja svađe i vike, 70 prekršaja omalovažavanja policijskih službenika, 53 tučnjave, 34 prekršaja drskog ponašanja, 34 prekršaja držanja životinja bez nadzora, 22 prekršaja odavanja pijanstvu na javnom mjestu, 11 prekršaja vrijeđanja ili omalovažavanja moralnih osjećaja građana, 5 prekršaja odavanja skitnji i prosjačenju, 4 prekršaja davanja alkohola osobama pod utjecajem alkohola, 2 prekršaja nesprječavanja narušavanja javnog reda i mira i 1 prekršaj neovlaštenog pucanja iz vatrenog oružja.

Na ulici i trgu je počinjeno 198 prekršaja, u ugostiteljskim objektima 39 prekršaja, a na drugim mjestima 116 prekršaja.

Pojedinačno je počinjeno 269 prekršaja, udružene dvije osobe su počinile 54 prekršaja, a u grupi tri i više osoba je počinjeno 30 prekršaja.

Pod utjecajem alkohola je počinjeno 139 prekršaja.

**Ostali zakoni**

Prema ostalim zakonima evidentiran je 1941 prekršaj. U odnosu na devet mjeseci 2022. godine (1577 prekršaja) ovih je prekršaja više za 23,1%.

Najviše prekršaja evidentirano je iz Zakona o nadzoru državne granice i to 614 prekršaja, a zatim slijedi 272 prekršaja iz Zakona o suzbijanju zlouporabe droga, 222 prekršaja iz Zakona o zaštiti od nasilja u obitelji, 179 prekršaja iz Zakona o osobnoj iskaznici, 177 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 137 prekršaja iz Zakona o nabavi i posjedovanju oružja građana, 131 prekršaj iz Zakona o strancima …

**Javna okupljanja**

Na području Policijske uprave brodsko-posavske prijavljeno je 1008 javnih okupljanja od kojih je održano 959 ili 10 okupljanja više u odnosu na devet mjeseci 2022. godine.

Održano je 657 javnih okupljanja sportskog karaktera, 149 kulturno zabavnog karaktera, 2 političkog karaktera, 9 prosvjeda i 142 okupljanja ostalog karaktera.

Na održanim okupljanjima angažirano je 1286 policajaca, a zbog narušavanja javnog reda i mira podnijeto je sedam prekršajnih prijava.

**SIGURNOST DRŽAVNE GRANICE**

Tijekom devet mjeseci 2023. godine je preko graničnih prijelaza zabilježeno prometovanje 8.751.974 osoba što je povećanje za 14,9% u odnosu na devet mjeseci 2022. godine.

Od ukupnog broja prelazaka, evidentirano je 4.079.987 prelazaka državljana trećih zemalja, 3.382.905 prelazaka hrvatskih državljana i 1.289.082 prelaska državljana EU.

Promatrajući prometovanje vozila evidentirano je ukupno: 3.254.971 osobni automobil što je za 12,7% više nego u devet mjeseci 2022. godine, 446.310 teretnih vozila što je smanjenje za 2,2%, te 41.018 autobusa što je u odnosu na devet mjeseci 2022. godine povećanje za 20,5%.

Na graničnim prijelazima odbijena su 1133 ulaza strancima u Republiku Hrvatsku i 447 izlaza od kojih se 297 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

Evidentirano je 136 požara od kojih je 56 na otvorenom prostoru, 45 na građevinskim objektima i 35 na prometnim sredstvima.

U odnosu na devet mjeseci 2022. godine požara je manje za 12,8%.

Tehnoloških eksplozija nije bilo.